Alle eer aan ons heerser, die grote Jakob | Netwerk24
Deur Vryburger 18 Julie 2019 00:00
Want met sy getuienis voor die Zondo-kommissie was die verligting dat hy nie meer ons president is nie, besonder groot.
Só getuig dié man – die man wat deur die ANC voorgestoot het as die beste wat hy het – dat hy nooit Suid-Afrika "opgeveil" het nie.
Want sien, hy het mos nooit Tafelberg opgeveil nie.
Vryburger is egter vas oortuig dat alles tussen Duiwelspiek en die Gewelberge (Twelve Apos­tles) nou al 'n Gupta-bruilofsoord sou wees as Zuma nog aan die stuur van sake was!
Die saligspreking van Zuma
So gepraat van duiwels en apostels: Vryburger sien ook dat die oud-dominee Carl Niehaus, wat oor die dood van sy eie ma gelieg het, by die Zondo-kommissie van die berg afgekom het met die gebod dat Zuma se kraal heilig is.
Vermoedelik werk hy reeds ook aan sy eie inkantasie: "Onse Nommer Een wat nog woon in Nkandla, laat U kraal geheilig word; laat die Gupta-koninkryk kom; laat die Guptas se wil geskied, soos in die parlement, net so ook in die Uniegebou. Gee U vandag u daaglikse vrou; en hou U tog net uit die hof, net soos U Schabir uit die tronk gehou het; en laat lei U nie deur die Grondwet nie, maar verlos U van die regbank. Want aan U behoort die koninkryk en die mag en die oneerlikheid, tot in ewigheid."
Is dit nou Nommer Een of Nommer Drie?
Intussen merk Vryburger op koning Gupta verwys voor die Zondo-kommissie na homself in die derde persoon, soos in: "Daar was 'n man met die naam Zuma . . ."
Met dié sluit hy hom aan by dié bekendes en berugtes wat ook só na hulself verwys: Vryburger, wat na homself as Vryburger verwys, selfs al praat Vryburger nie ewe graag oor Vryburger nie. Maar, nou ja, Vryburger het seker nie Gupta-tjommies nie. ) Julius Caesar, soos in: "Caesar se vrou moet bo alle verdenking staan.") Die karakter Jimmy in Seinfeld, soos in: "Jimmy will see you around!") Salvador Dalí, soos in: "Dalí is immortal and will not die.") En besonder beduidend: Richard Nixon, soos in: "You won't have Nixon to kick around anymore."